b'\n_START_ARTICLE_\nRosenlewin Urheilijat -38 (jalkapallo)\n_START_SECTION_\nHistoria\n_START_PARAGRAPH_\nRU-38 perustettiin Porissa vuonna 1938 Oy W.Rosenlew Ab:n urheiluseuraksi. Seuran lajivalikoimaan kuului alusta alkaen my\xc3\xb6s jalkapallo. Sarjatoimintaan seura osallistui ensimm\xc3\xa4ist\xc3\xa4 kertaa kuitenkin vasta sotavuosien j\xc3\xa4lkeen 1947, jolloin edustusjoukkue pelasi kolmanneksi korkeimmalla sarjatasolla Maakuntasarjassa. _NEWLINE_Seuran toimintamalliin niin jalkapallossa, j\xc3\xa4\xc3\xa4kiekossa kuin yleisurheilussakin kuului alusta alkaen pelaajien v\xc3\xa4rv\xc3\xa4\xc3\xa4minen muista seuroista. Uusille pelaajille j\xc3\xa4rjestettiin ty\xc3\xb6paikka yhti\xc3\xb6n tehtailta, joka mahdollisti my\xc3\xb6s harjoittelun ty\xc3\xb6aikana ja teki pelaajista puoliammattilaisia. RU-38:n toiminta oli uutta suomalaisessa amat\xc3\xb6\xc3\xb6riurheilussa ja sit\xc3\xa4 ei muiden seurojen keskuudessa aina katsottu hyv\xc3\xa4ll\xc3\xa4. _NEWLINE_RU-38:n nimekk\xc3\xa4impi\xc3\xa4 hankintoja olivat seuraan 1950-luvun lopulla siirtyneet maajoukkuepelaajat Aimo Sommarberg (KTP), Stig-G\xc3\xb6ran Myntti (VIFK), Matti Jokinen (IF Drott) ja Seppo Pelkonen (JoPS).\n_START_SECTION_\nVuodet huipulla\n_START_PARAGRAPH_\n1950-luvun alun ja puoliv\xc3\xa4lin joukkue pelasi vaihtevalla menestyksell\xc3\xa4 toisella ja kolmanneksi korkeimmilla sarjatasoilla. _NEWLINE_Pelaajahankintojensa ansiosta RU-38 onnistui nousemaan vihdoin Mestaruussarjaan kaudeksi 1959. Ensimm\xc3\xa4inen kausi oli heti menestys ja joukkue sijoittui sarjassa toiseksi. Hopeaa saavuttaneessa joukkueessa pelasivat: Aulis J\xc3\xa4rvinen, Aimo Sommarberg, Alpo Tall, Toivo Johansson, Altti Gr\xc3\xb6nlund, Viljo Vainio, Olavi Leskinen, Seppo Pelkonen, Eino Wessman, Lasse H\xc3\xa4yh\xc3\xa4 ja Rainer M\xc3\xa4kel\xc3\xa4. _NEWLINE_Seuraavana vuonna joukkue k\xc3\xa4rsi loukkaantumisista. Erityisesti puolustaja Aimo Sommarbergin puuttuminen n\xc3\xa4kyi kent\xc3\xa4ll\xc3\xa4 ja lopulta sijoitukseksi 12 joukkueen sarjassa tuli kymmenes. Seura putosi sarjaporrasta alemmaksi. Hieman lohtua pettymykseen toi joukkueen selviytyminen Suomen Cupin finaaliin. Helsingin olympiastadionilla pelatussa loppuottelussa Valkeakosken Haka oli parempi maalein 3-1._NEWLINE_Putoamisen j\xc3\xa4lkeen seura pelasi viel\xc3\xa4 seitsem\xc3\xa4n kautta Suomensarjassa. Vuonna 1965 nousu takaisin p\xc3\xa4\xc3\xa4sarjaan oli l\xc3\xa4hell\xc3\xa4. TPS kukisti RU:n nousun ratkaisseessa uusintaottelussa viime hetken rangaistuspotkumaalilla. Ottelua seurasi Herralahdessa RU-38:n kaikkien aikojen enn\xc3\xa4tysyleis\xc3\xb6, 5\xc2\xa0214 maksanutta katsojaa._NEWLINE_Viimeiseksi j\xc3\xa4\xc3\xa4nell\xc3\xa4 kaudellaan 1967 RU-38 onnistui nousemaan takaisin SM-sarjaan. Sarjapaikka siirtyi kuitenkin seurafuusion my\xc3\xb6t\xc3\xa4 syntyneen uuden joukkueen Porin \xc3\x84ssien nimiin.\n_START_SECTION_\nFuusio\n_START_PARAGRAPH_\nRosenlew p\xc3\xa4\xc3\xa4tti luopua vuonna 1967 kalliiksi tulleesta urheilutoiminnastaan ja seura yhdistyi Porin Karhujen kanssa. Uusi seura sai nimekseen Porin \xc3\x84ss\xc3\xa4t. Karhut oli my\xc3\xb6s itse fuusioseura, joka oli syntynyt vuonna 1960 Porin Palloilijoiden ja Porin K\xc3\xa4rppien yhdistyess\xc3\xa4. _NEWLINE_Viimeisen\xc3\xa4 sarjakautena sek\xc3\xa4 RU-38 ett\xc3\xa4 Karhut pelasivat samassa Suomensarjan lohkossa, vaikka seurojen yhdistyminen oli jo yleisess\xc3\xa4 tiedossa. T\xc3\xa4m\xc3\xa4 johti erikoisiin tilanteisiin. Ep\xc3\xa4iltiin esimerkiksi Karhujen h\xc3\xa4vinneen tahallaan loppukauden keskin\xc3\xa4isen kohtaamisen, jotta RU-38 olisi selviytynyt SM-karsintaan._NEWLINE_RU-38 p\xc3\xa4\xc3\xa4si lopulta karsintoihin ja lunasti paikan Mestaruussarjaan kaudeksi 1968. Sarjapaikan perinyt \xc3\x84ss\xc3\xa4t pelasi kaksi kautta korkeimmalla sarjatasolla ennen putoamistaan Suomensarjaan.'